

REPUBLIKA HRVATSKA

VARAŽDINSKA ŽUPANIJA

OPĆINA VINICA

Općinsko vijeće

KLASA: 024-04/24-01/

URBROJ:2186-11-24-1

Vinica, 11. prosinca 2024. godine

Na temelju članka 18. Zakona o proračunu („Narodne novine“ 144/21) i članka 30. Statuta Općine Vinica („Službeni vjesnik Varaždinske županije“ 30/20, 09/21), Općinsko vijeće Općine Vinica donijelo je

**ODLUKU**

**o izvršavanju proračuna**

**Općine Vinica za 2025. godinu**

**Članak 1.**

Ovom se Odlukom uređuje struktura prihoda i primitaka te rashoda i izdataka proračuna i njegovo izvršavanje, opseg zaduživanja i jamstva Općine Vinica, upravljanje financijskom i nefinancijskom imovinom, prava i obveze korisnika proračunskih sredstava, pojedine ovlasti općinskog načelnika te druga pitanja u izvršavanju proračuna.

**Članak 2.**

U izvršavanju Proračuna Općine Vinica za 2025. godinu primjenjuju se odredbe Zakona o proračunu.

Proračunska godina je razdoblje od 12 mjeseci koje počinje 1. siječnja, a završava 31. prosinca kalendarske godine.

**Članak 3.**

Prihodi i primici raspoređuju se u proračunu i financijskom planu po ekonomskoj proračunskoj klasifikaciji i proračunskoj klasifikaciji izvori financiranja.

Rashodi i izdaci raspoređuju se u proračunu i financijskom planu prema proračunskim klasifikacijama.

Proračunske klasifikacije su:

- organizacijska

- ekonomska

- funkcijska

- lokacijska

- programska

- izvori financiranja

**Članak 4.**

Proračun se sastoji od plana za proračunsku godinu i projekcija za sljedeće dvije godine, a sadrži financijske planove proračunskih korisnika prikazani kroz opći i posebni dio i obrazloženje proračuna.

Opći dio proračuna sadrži sažetak Računa prihoda i rashoda i Računa financiranja, te Račun prihoda i rashoda i Račun financiranja.

Posebni dio sastoji se od plana rashoda i izdataka proračuna i proračunskih korisnika iskazanih po organizacijskoj klasifikaciji, izvorima financiranja i ekonomskoj klasifikaciji te raspoređenih u programe koji se sastoje od aktivnosti i projekata.

Uz Proračun i projekcije Proračuna jedinice lokalne i područne (regionalne) samouprave dužne su donijeti provedbeni program koji je vezan uz mandat čelnika jedinice i izrađuje se jednom za cijelo mandatno razdoblje.

Provedbeni program je kratkoročni akt strateškog planiranja od značaja za jedinice lokalne i područne (regionalne) samouprave koji izrađuje i donosi izvršno tijelo jedinice lokalne i područne (regionalne) samouprave, a ima za cilj osigurati upravnim tijelima jedinice lokalne i područne (regionalne) samouprave, ali i ostalim dionicima samoupravne jedinice učinkovit i djelotvoran alat za provedbu posebnih ciljeva i prioriteta djelovanja te ostvarenje postavljene vizije razvoja.

U izvršavanju Proračuna, neposredno se primjenjuju odredbe Zakona o proračunu („Narodne novine“ 144/21).

**Članak 5.**

Račun prihoda i rashoda proračuna sastoji se od prihoda i rashoda iskazanih prema izvorima financiranja i ekonomskoj klasifikaciji te rashoda iskazanih prema funkcijskoj klasifikaciji.

**Članak 6.**

U Računu financiranja iskazuju se primici od financijske imovine i zaduživanja te izdaci za financijsku imovinu i otplate instrumenata zaduživanja prema izvorima financiranja i ekonomskoj klasifikaciji.

**Članak 7.**

Prihodi proračuna uplaćuju u proračun u skladu sa zakonom ili drugim propisima, neovisno o visini prihoda planiranih u proračunu.

**Članak 8.**

Plaćanje rashoda i izdataka proračuna i financijskog plana mora se temeljiti na vjerodostojnoj knjigovodstvenoj ispravi kojom se dokazuje obveza plaćanja.

Općinski načelnik mora prije isplate provjeriti i potpisati pravni temelj i visinu obveze koja proizlazi iz knjigovodstvene isprave.

Rashodi i izdaci realiziraju se do iznosa planiranih proračunom, osim izdataka za otplatu glavnice i kamatu, koji se mogu izvršavati u iznosima iznad planiranih.

Primljena, a manje planirana ili neplanirana sredstva od pomoći, donacije i prihoda za posebne namjene mogu se trošiti iznad iznosa planiranih proračunom, do visine primljenih sredstava.

Izmjenama i dopunama proračuna za tekuću godinu korigirati će se utrošene, a manje planirane ili neplanirane pozicije navedenih rashoda.

**Članak 9.**

Proračunskim korisnicima sredstva se doznačuju mjesečno, a smiju ih koristiti samo za namjene i do visine određene proračunom.

Izvješća o utrošenim sredstvima korisnici dostavljaju u pisanom obliku.

Ostali korisnici proračunskih sredstava dostavljaju izvješća o utrošenim sredstvima prema pozivu, a najmanje jednom godišnje za utrošena sredstva u prethodnoj godini.

U slučaju neispunjenja obveze iz ovog članka korisnicima sredstava obustaviti će se isplata iz proračuna Općine. Odluku o obustavi financiranja donosi općinski načelnik.

Prihodi proračunskih korisnika su njihovi prihodi i ne uplaćuju se u proračun Općine Vinica.

Proračunski korisnici odgovorni su za naplatu prihoda i primitaka iz svoje nadležnosti.

Proračunska sredstva mogu koristiti samo za namjene koje su određene u njihovom Posebnom dijelu.

**Članak 10.**

U proračunu se utvrđuju sredstva za proračunsku zalihu.

Sredstva proračunske zalihe koriste se za financiranje rashoda nastalih pri otklanjanju posljedica elementarnih nepogoda, epidemija, ekoloških i ostalih nepredvidivih nesreća odnosno izvanrednih događaja tijekom godine.

Sredstva proračunske zalihe mogu iznositi najviše 0,50 posto planiranih općih prihoda proračuna tekuće godine bez primitaka.

Sredstva proračunske zalihe ne mogu se koristiti za pozajmljivanje.

U 2025. godini planiraju se sredstva proračunske zalihe u visini do 12.045,00 EUR-a.

O korištenju sredstava proračunske zalihe odlučuje općinski načelnik rješenjem.

U rješenju o odobravanju sredstava na teret proračunske zalihe utvrđuje se namjena, način, dinamika isplate i rokovi utroška sredstava.

O utrošku proračunske zalihe iz prethodnog stavka općinski načelnik izvješćuje Općinsko vijeće u okviru polugodišnjeg i godišnjeg izvještaja o izvršenju proračuna.

**Članak 11.**

Predstavničko tijelo može na prijedlog nadležnog tijela, a po zahtjevu dužnika, odgoditi plaćanje ili odobriti obročnu otplatu duga odnosno prodati, otpisati ili djelomično otpisati potraživanje ako se time bitno poboljšavaju mogućnosti otplate duga dužnika od kojega inače ne bi bilo moguće naplatiti cjelokupan dug.

Predstavničko tijelo može po zahtjevu dužnika odgoditi plaćanje ili odobriti obročnu otplatu duga odnosno prodati, otpisati ili djelomično otpisati potraživanje do iznosa utvrđenog uredbom Vlade.

Predstavničko tijelo općim aktom koji donosi na prijedlog općinskog načelnika, propisuje vrstu duga odnosno potraživanja, kriterije, mjerila i postupak za odgodu plaćanja, obročnu otplatu duga te prodaju, otpis ili djelomičan otpis potraživanja

**Članak 12.**

Općina se može zadužiti i davati suglasnosti i jamstva za zaduživanje u skladu sa Zakonom o proračunu, Zakonom o izvršavanju Državnog proračuna i Pravilnikom o postupku zaduživanja te davanja jamstava i suglasnosti jedinica područne (regionalne) samouprave.

Općina se može dugoročno zadužiti samo za investiciju koja se financira iz proračuna, za kapitalne pomoći trgovačkim društvima i drugim pravnim osobama u većinskom vlasništvu ili suvlasništvu općine radi realizacije investicije koja se sufinancira iz fondova Europske unije i za investicije odnosno projekte čija je realizacija utvrđena posebnim propisima i za financiranje obveza na ime povrata neprihvatljivih troškova koji su bili sufinancirani iz fondova Europske unije.

Predstavničko tijelo jedinice lokalne i područne (regionalne) samouprave prije traženja suglasnosti, donosi odluku za dugoročno zaduživanje.

Suglasnost za zaduženje daje Vlada, na prijedlog ministra financija, sukladno Zakonu.

Ugovor o zaduživanju sklapa općinski načelnik na osnovi donesenog proračuna, uz prethodno suglasnost Vlade, odnosno ministra financija.

Ukupna godišnja obveza po osnovi zaduživanja može iznositi najviše do 20 posto ostvarenih prihoda u godini koja prethodi godini u kojoj se zadužuje.

U iznos ukupne godišnje obveze uključuje se iznos prosječnog godišnjeg anuiteta po kreditima, zajmovima, obveze na osnovi izdanih vrijednosnih papira i danih jamstava i suglasnosti iz članka 127. stavka 1. Zakona o proračunu te dospjele obveze iskazane u zadnjem raspoloživom financijskom izvještaju.

Općina može koristiti beskamatni zajam Državnog proračuna Republike Hrvatske za premošćivanje situacije nastale zbog različite dinamike priljeva sredstava i dospijeća obveza uslijed odgode plaćanja i/ili obročne otplate, povrata, odnosno oslobođenja od plaćanja poreza na dohodak, prireza porezu na dohodak i doprinosa.

**Članak 13.**

Općinski načelnik upravlja raspoloživim novčanim sredstvima na računu proračuna, upravlja nekretninama, pokretninama i imovinskim pravima u vlasništvu Općine te odlučuje o stjecanju i otuđenju pokretnina i nekretnina u vlasništvu Općine, sukladno odredbama Statuta Općine Vinica

Za izvršenje proračuna odgovoran je općinski načelnik koji je ujedno i nalogodavac za izvršenje proračuna.

**Članak 14.**

Postupak nabave roba i usluga i ustupanje radova obavlja se u skladu sa Zakonom o javnoj nabavi odnosno Odlukom o provedbi postupaka jednostavne nabave.

**Članak 15.**

Ova Odluka stupa na snagu osmog dana od dana objave u „Službenom vjesniku Varaždinske županije“, a primjenjuje se od 01.01.2025. godine.

PREDSJEDNIK

Općinskog vijeća Općine Vinica

Predrag Štromar